På Stranden i Tornby kunne man torsdag aften se flammer. Det skyldes en brand i klitterne, der formentlig skyldtes fyrværkeri. Vagtchefen ved Nordjyllands Politi, Rene Kortegaard, mente, at et areal på størrelse med en fodboldbane stod i flammer. De sidste flammer blev slukket lidt efter klokken 22.00 torsdag aften, og herefter gik efterslukningsarbejdet i gang. - På grund af vinden har branden haft nogle gode forhold til at bevæge sig, og på grund af adgangsforholdene ned til stranden, måtte vi sætte ind med vinden i ryggen. Det vil altså sige, at vi har måttet løbe lidt efter branden og ændre taktik et par gange, forklarer indsatsleder Dennis Møller Hovn til TV2 Nord sent torsdag aften. Omtrent 16 mand har været med til at slukke branden og Nordjyllands Beredskab ved Thisted var endda blevet aktiveret. - Vores mål var, at branden ikke skulle nå skovområdet herude. Hvis den havde gjort det, skulle Thisted have sat ind fra den anden side. Men de er blevet afmeldt nu, siger indsatslederen. På grund af den kraftige vind er det planen, at en brandvagt skal blive på stranden i løbet af natten. Efterslukningen kommer til at vare til omkring midnat.

Referat:
Et areal på størrelse med en fodboldbane brænder.